b'\n_START_ARTICLE_\nMezzoforte (gruppe)\n_START_SECTION_\nKarriere\n_START_PARAGRAPH_\nDe fire musikere (Ey\xc3\xbe\xc3\xb3r Gunnarsson (keyboards), Fri\xc3\xb0rik "Frissi" Karlsson (guitar), J\xc3\xb3hann \xc3\x81smundsson (bas) og Gunnlaugur "Gulli" Briem (slagt\xc3\xb8j)) var ved etableringen af Mezzoforte blot teenagere._NEWLINE_Sk\xc3\xb8nt "Garden Party" blev gruppens eneste egentlige hit, opbyggede den en ganske stor verdensomsp\xc3\xa6ndende fanskare. I en \xc3\xa5rr\xc3\xa6kke koncentrerede de enkelte musikere sig til tider om deres individuelle karrierer, men gruppen har aldrig officielt v\xc3\xa6ret opl\xc3\xb8st. De fire ungdomsvenner har trods til tider adskilt af lange distancer fastholdt kontakten. Gruppen havde egentlig i 1996 udsendt sit sidste studiealbum Monkey Fields, men den tyske musiker Wolfgang Haffner lokkede kvartetten frem fra sin dvale i 2004. I hans regi udsendte gruppen comeback-albummet Forward Motion. Med udsendelsen af koncert-dvd\'en Live in Reykjavik fra 2008 kom gruppen for alvor tilbage i rampelyset og har siden turneret flittigt i koncerthaller, p\xc3\xa5 festivaller samt i klubber. I sensommeren 2010 udkom albummet Volcanic, hvor man ogs\xc3\xa5 kunne h\xc3\xb8re de nye medlemmer af gruppen, b\xc3\xa5de som musikere, komponister og arrang\xc3\xb8rer, men det var dog den rutinerede bassist, J\xc3\xb3hann \xc3\x81smundsson, der producerede albummet._NEWLINE_Bortset fra guitaristen Fissi Karlsson (der fortsat er med til at skrive flere numre og ind imellem ogs\xc3\xa5 optr\xc3\xa6der med gruppen) er de oprindelige medlemmer stadig aktive i gruppen. Dertil kommer saksofonisten Oskar Gudjonsson (med fra 1996), percussionisten Thomas Dyani, trompetisten og keyboardspilleren Sebastian Studnitzky samt guitaristen Bruno M\xc3\xbcller (begge tyskere og med fra 2006). Lejlighedsvis har gruppen haft tilknyttet g\xc3\xa6stemusikere som basunisten Torbj\xc3\xb8rn Sunde (1994) og trompetisten Joo Kraus (2010).'